Få timer før den 17-årige Monika Olsen i sidste uge blev dræbt i sin lejlighed i Hjørring, blev den mistænkte drabsmand undersøgt af en psykiatrisk speciallæge. Den 30-årige mand boede på et kommunalt bosted for psykisk syge i Frederikshavn, og psykiateren kunne under hjemmebesøget konstatere, at han ikke havde psykotiske symptomer, hverken i form af hørehallucinationer eller vrangforestillinger. - Desuden var han hverken anspændt eller opkørt. I det hele taget havde vi aldrig forestillet os, at sådan noget ville kunne ske for denne patient, fortæller Jørgen Achton Nielsen, cheflæge for psykiatrien i Region Nordjylland, til Ritzau. Den drabssigtede er velkendt i psykiatrien, hvor han i flere år har modtaget behandling. Politiet har fortalt, at man den 16. maj bragte ham til den psykiatriske skadestue efter håndgemæng med Monika Olsen. Noget Jørgen Achton Nielsen kan bekræfte. - Det er korrekt, at han var til observation på skadestuen i nogle timer og blev tilbudt indlæggelse på psykiatrisk hospital i Brønderslev. Men den mistænkte drabsmand var ikke interesseret og kunne ikke tvangsindlægges efter psykiatrilovens bestemmelser, forklarer han. Fordi der kører en politisag, skal den 30-årige muligvis mentalundersøges, og derfor kan Jørgen Achton Nielsen ikke gå i flere detaljer om sagen. - Men psykiatrien kunne ikke have gjort noget anderledes, fastslår cheflægen. /ritzau/

Opsummering:
Den mand, der er sigtet for drabet på sin 17-årige ekskæreste, havde ingen tegn på sindssyge, da han blev undersøgt af en speciallæge kort før hændelsen.